Randers: Amerikaneren Mark Saccoccio, den figurant, der fik bortført sin hund i forrige uge, bliver ved med at få trusler fra de mænd, der tog Hector.

Det oplyser teamkaptajn for det amerikanske landshold til VM for schæferhunde, Sean O'Kane.

- De skriver til Mark og de ringer til Mark. Det er meget frustrerende. Nu har Mark lukket sin Facebook-profil, men så ringer de bare på hans telefon, oplyser Sean O'Kane.

- Jeg vil nødigt sige noget ufordelagtigt om det danske politi. Vi ved ikke, om de gør noget i sagen. Vi har i hvert fald intet hørt. Og vi har givet dem telefonnumre og Facebook-oplysninger, så det burde være rimeligt nemt at finde frem til dem, siger Sean O'Kane, der selv er politimand hjemme i staterne. Han er fra Illinois.

Også bagmanden bag VM for schæferhunden, Poul Meineche Hansen, finder det mærkeligt, at hundekidnapperne kan blive ved med at kontakte Hectors ejer.

- De bliver åbenbart ved med at forlange penge fra hundeejeren. Det er ufatteligt, at sådan noget kan forekomme i lille Danmark. Og hvorfor gør politiet ikke noget. Det virker helt uforståeligt, siger Poul Meineche Hansen.